钦定古今图书集成/明伦汇编/闺媛典/第333卷 > 王凝之妻谢道韫
## 钦定古今图书集成/明伦汇编/闺媛典/第333卷 > 王凝之妻谢道韫

按《晋书列女传》：“王凝之妻谢氏，字道韫，安西将军奕
之女也。聪识有才辨。叔父安尝问《毛诗》何句最佳？道
韫称：‘吉甫作颂，穆如清风，仲山甫永怀，以慰其心’。安
谓有雅人深致。又尝内集，俄而雪骤下，安曰：‘何所似
也’？安兄子朗曰：‘撒盐空中，差可拟’。道韫曰：‘未若柳絮
因风起’。安大悦。初适凝之还，甚不乐。安曰：‘王郎，逸少
子，不恶，汝何恨也’？”答曰：“一门叔父则有阿大、中郎，群
从兄弟复有封、胡、羯、末，不意天壤之中乃有王郎！”封
谓谢歆，胡谓谢朗，羯谓谢元，末谓谢川，皆其小字也。
又尝讥元学植不进，曰：“为尘务经心，为天分有限邪？”
凝之弟献之尝与宾客谈议，词理将屈，道韫遣婢白
献之曰：“欲为小郎解围。”乃施青绫步障，自蔽申献之
前议，客不能屈。及遭孙恩之难，举厝自若。既闻夫及
诸子已为贼所害，方命婢肩舆，抽刃出门，乱兵稍至，
手杀数人，乃被虏。其外孙刘涛时年数岁，贼又欲害
之。道韫曰：“事在王门，何关他族？必其如此，宁先见杀。”
恩虽毒虐，为之改容，乃不害涛自尔嫠居会稽，家中
莫不严肃。太守刘柳闻其名，请与谈议。道韫素知柳
名，亦不自阻，乃簪髻素褥，坐于帐中。柳束修整带，造
于别榻。道韫风韵高迈，叙致清雅，先及家事，慷慨流
涟，徐酬问旨，词理无滞。柳退而叹曰：“实顷所未见，瞻
察言气，使人心形俱服。”道韫亦云：“亲从凋亡，始遇此
士。听其所问，殊开人胸腑。”初同郡张元妹亦有才质，
适于顾氏，元每称之以敌道韫。有济尼者，游于二家，
或问之，济尼答曰：“王夫人神情散朗，故有林下风气。
顾家妇清心玉映，自是闺房之秀。”道韫所著诗赋《诔
颂》，并传于世。